Halshugget færing får besøg af efterkommere

Den 25. marts, palmesøndag, klokken 14 bliver der mulighed for at opleve meget sjælden færøsk sang under gudstjeneste i Ørslevkloster Kirke.

Det skyldes besøg af Kingokoret fra Færøerne. Besøget bliver specielt for koret.

I Ørslevkloster Kirke ligger nemlig en meget kendt landsmand begravet. Det er Magnus Heinason (på dansk Mogens Heinesen), en færøsk søhelt, der i 1589 efter en ureglementeret retssag blev halshugget i København for sørøveri. Året efter blev han frifundet, og en ven flyttede Mogens Heinesens kiste til Ørslevkloster, hvor han fik en hædersbegravelse.

Fire af medlemmerne af koret fra Tjørnuvik kan spore deres stamtræ tilbage til Magnus Heinason, og nu skal de altså synge ved den færøske søhelts grav i Ørslevkloster.

Under arrangementet vil historikeren Kjeld Thorsen, der er søn af en tidligere præst i Ørslev og har haft sin barndom i Hejlskov præstegård, fortælle den spændende historie om Magnus Heinason.

Efter gudstjeneste er der kaffebord med foredrag af Kjeld Thorsen om Magnus Heinason og færøsk kulturudveksling, der afsluttes med invitation til kædedans med koret.